

Αρκαλοχώρι, 28/ 01 /2025

Προς: ΜΜΕ

**ΔΕΛΤΙΟ ΤΥΠΟΥ**

**Έντονες αντιδράσεις και έκδοση ψηφίσματος του Δημοτικού Συμβουλίου Μινώα Πεδιάδας για τις θέσεις ελεγκτών εναέριας κυκλοφορίας που δεν περιλαμβάνει το κριτήριο της εντοπιότητας για τους κατοίκους του Δήμου**

Την έντονη αντίδραση του Δήμου Μινώα Πεδιάδας, εξέφρασε το Δημοτικό Συμβούλιο με ψήφισμα του, στη συνεδρίαση του τη Δευτέρα 27 Ιανουαρίου αναφορικά με την 2Γ/2024 προκήρυξη του ΑΣΕΠ και τις θέσεις ελεγκτών εναέριας κυκλοφορίας στον Αερολιμένα Ηρακλείου της Περιφέρειας Κρήτης.

Ως γνωστόν, η συγκεκριμένη προκήρυξη του ΑΣΕΠ για την πλήρωση 97 θέσεων μόνιμων ελεγκτών εναέριας κυκλοφορίας στην Υπηρεσία Πολιτικής Αεροπορίας, εκ των οποίων οι 16 προορίζονται για το νέο Αεροδρόμιο στο Καστέλλι, δεν περιλαμβάνει το κριτήριο της εντοπιότητας για τους κατοίκους του Δήμου Μινώα Πεδιάδας.

Με την έκδοση ψηφίσματος δίδεται η δυνατότητα να γίνουν οι κατάλληλες και απαραίτητες παρεμβάσεις ώστε να συμπεριληφθεί στο "ΚΕΦΑΛΑΙΟ Ζ'/ΚΡΙΤΗΡΙΑ ΚΑΤΑΤΑΞΗΣ-ΕΝΤΟΠΙΟΤΗΤΑ" της 2Γ/2024 Προκήρυξης του ΑΣΕΠ (Φ.Ε.Κ. 63/31.12.2024/τ. Α.Σ.Ε.Π), η μοριοδότηση- προσαύξηση με το κριτήριο της εντοπιότητας για τους κατοίκους του Δήμου Μινώα Πεδιάδας.

Ο Δήμαρχος Μινώα Πεδιάδας Βασίλης Κεγκέρογλου στην τοποθέτηση του ανάφερε: «Μπορεί με νομικίστικα τερτίπια να ειπωθεί ότι δεν παραβιάζεται το γράμμα του νόμου, όμως στην περίπτωση της νέας προκήρυξης που προβλέπει 16 θέσεις για το Αεροδρόμιο Ηρακλείου, στην οποία μοριοδοτείται (με 40 μόρια) η εντοπιότητα για τους δημότες Ηρακλείου, παραβιάζεται ξεκάθαρα, το πνεύμα του νόμου. Είναι μάλιστα νόμος που πρόσφατα χαιρετίσαμε καθώς βοηθάει τους μικρούς Δήμους και την ενδοχώρα γενικότερα. Σε κάθε περίπτωση στις αρχές Φεβρουαρίου 2027, θα ανοίξει τις πύλες του το νέο αεροδρόμιο Κρήτης στο Καστελλι και ως εκ τούτου, ο Δήμος Μινώα Πεδιάδας θεωρεί ότι η μη συμπερίληψη στη μοριοδότηση κατοίκων του Δήμου Μινώα Πεδιάδας αποτελεί σημαντική παράλειψη του Υπουργείου Υποδομών και Μεταφορών και πρέπει να διορθωθεί αφού οι 16 ελεγκτές που θα προσληφθούν μετά την εκπαίδευση τους ουσιαστικά θα ξεκινήσουν τον εργασιακό τους βίο στο Αεροδρόμιο Καστελλίου. Είναι απαραίτητο να ληφθεί μέριμνα για την αποκατάσταση της εν λόγω παράλειψης, καθώς μία από τις βασικές προτεραιότητες της κυβέρνησης είναι η ενίσχυση της απασχόλησης, με τη διασφάλιση της κοινωνικής συνοχής και της παροχής ίσων ευκαιριών στους πολίτες».